作者:嚴仁
標題:賀新郎
內容:碧浪搖春渚。浸虛簷、蒲萄滉漾，翠綃掀舞。委曲經過臺下路，載取落花東去。問花亦、漂流良苦。花不能言應有恨，恨十分、都被春風誤。同此恨，有飛絮。人生聚散元無據。盡憑闌、一尊相對，蘋州春暮。嫉色沖沖空悵望，淚盡世間兒女。君不見、千金求賦。飛燕婕妤今何在，看黏雲、江影傷千古。流不去，斷魂處。